† In nomine summe et individue Trinitatis. Ego Guillencus, Lingonensis ecclesie episcopus, notum fieri volo omnibus fidelibus tam presentibus quam futuris, dominum Bozonum, virum religiosum et honestum, presentiam nostram adiisse, et ut locum suum qui Vallis noctium dicitur, quod ei predecessor noster pie memorie Jocerannus, laude et assensu clericorum suorum dederat, liberum et quietum ab exactionibus ministrorum nostrorum esse concederemus, humiliter implorasse. Cujus juste et rationabili petitioni assensum nostrum non solum benigne prebentes, verum laude et assensu domini Thome Barri, quidquid necesse fuerit in finibus de Geborolles, in pascuis et in nemoribus ad omnes usus concedimus, et in perpetuum firma stabilitate confirmamus, atque obviantem huic carte auctoritate nobis a Deo collata excommunicamus. Predictus enim Thomas hec omnia pro remedio anime sue et parentum suorum per manum domini Stephani, Cisterciensis abbatis, et domini Bernardi, Clarevallis abbatis, et aliorum fidelium donaverat, ante et nunc iterum laudavit atque confirmavit. Hujus rei testes sunt: Evrardus, decanus; Lambertus, archidiaconus; Gocelinus, archidiaconus; Clemens capituli; Christianus de Longovado; Gerardus, miles; Jeremias, Constantius et alii. Acta sunt hec anno ab incarnatione Domini M°C°XXIX°, Ludovico, rege Francorum sceptrum feliciter obtinente.